khistorydata/jeongjo-sjw-relations huggingface dataset:
정조 8년
洪仁浩。以禁衛營言啓曰。今五月十七日。本營字內。病幕摘奸。則去夜雨後。川水汎溢。結幕頹圮。其中女人三名致斃。極爲驚慘。分付該部。推給屍親。使之藁殯之意。敢啓。傳曰。卿旣不能察飭於未漂沒之時。到今反請出給藁殯。卿之擧行。已極駭然。日前提問之後。姑無處分。卿宜退處俟勘。而何敢循例書呈草記乎。卿事節節駭妄矣。藁殯與否。文移該部該廳爲之。可乎。
정조 8년
洪仁浩。以備邊司言啓曰。今月十七日。發遣郞廳。東西南郊結幕處。摘奸以來。則回告內。以爲訓鍊都監字內新舊幕。合爲四百十七處。禁衛營字內新舊幕。合爲五百三十二處。御營廳字內新舊幕。合爲一百七十六處。而經雨㵕漏之幕。嚴飭蓋覆。自今日天明後。至午時。病人出來之數。禁衛營字內三名。自該廳。隨其病人來到。卽爲結幕。俾得奠接。糧資。則該廳。計日磨鍊。已爲上下。而禁衛營字內大峴近處。病幕五處。在於川邊。而昨夜大雨。川水暴漲。幕頹水入。其中女人三名致斃。極爲驚慘。分付該部該廳。卽爲顧助。使之收瘞。而結幕於川邊。有此人命之致死。不能檢飭之責。在所難免。該營大將。從重推考。何如。傳曰。向因禁營事。飭敎何如。而又有此擧。此該大將之罪也。已諭於該營草記。喉院問啓。論罪一款。更待下敎。可也。
정조 8년
朴祐源啓曰。日前對辭。以口傳之故。未能諦悉。大抵禁將事。萬萬駭然。向日飭墨未乾。有此三名漂沒之擧。其委折。自政院。卽爲問啓。數昨提問之後。方欲處分。則所當俟勘之不暇。而乃敢冒呈草記。有若無故之人。此亦宜問之一端。此意。一體問啓事。命下矣。問于禁衛大將李敬懋處。則以爲。顧恤出幕之政。實是曠古之澤。其在對揚之道。臣雖愚迷。豈敢一毫放忽。而第其傍川結幕之當此夏月暴潦之時。毋論新舊幕。宜卽從便改構。而智慮未周。計不及此。只令無依者新構。疎漏者助給。城闉咫尺之地。致此漂渰之弊。日昨下詢之後。亦當泥首胥命。而字內甚闊。許多病人之出入形止。亦不敢多日停稟。乃爲循例擧行。一則臣罪。二則臣罪。惶隕震越。不知所達云矣。敢啓。傳曰。此等對辭。前所未見。了無惶蹙底意。徒以分疏爲事。見今國綱。雖曰解弛。焉敢若是之妄恣。此將臣近來太欲自重。凡係奉朝令之事。大不若前日。一事二事。任他所爲。要欲曲循其意。可乎。本事似非大事。流弊抑云非細。禁衛大將李敬懋爲先罷職不敍。每每乍罷旋仍之故。所謂將任。看作己物。此亦關紀綱之一端。該大將未差之代。卽爲議薦之意。言于廟堂。
정조 8년
朴祐源啓曰。禁衛大將李敬懋。罷職不敍事。命下矣。將兵之任。不可無一刻摠察之人。何以爲之。敢稟。傳曰。禁衛大將出代間。訓鍊大將兼察。牌招聽傳敎。
정조 8년
備邊司薦望。徐有大爲禁衛大將。
정조 8년
御營大將前望單子入之。李柱國落點。
정조 8년
洪仁浩。以備邊司言啓曰。今月十八日。發遣郞廳。東西南郊結幕處。更爲摘奸以來。則回告內。以爲訓鍊都監字內新舊幕。合爲四百十一處。禁衛營字內新舊幕。合爲五百二十七處。病幕之在於川邊近處者。各別申飭。盡爲移構於地形稍高處。而御營廳字內新舊幕。合爲一百八十處。經雨㵕漏之幕。擧皆蓋覆。竝爲安接。而自今日天明後。至未時。病人出來之數。訓鍊都監字內五名。禁衛營字內二十一名。御營廳字內二名。自各該營。隨其病人來到。卽爲結幕。俾得奠接。糧資。則該廳。計日磨鍊。已爲上下。竝姑無頉。故更加惕念擧行之意。另爲嚴飭云矣。敢啓。傳曰。知道。
정조 8년
金載瓚。以漢城府言啓曰。涉疑疾新舊病人中。向差與已差還入。方痛與死亡之類及各部兩署出幕之數。今又報來。故列錄書入之意。敢啓。傳曰。知道。近因公事留院。此草記。亦在不捧中。今觀西部報辭。始知三口漂沒事。極甚矜惻。屍體雖已拯得。恤典果皆一一分給乎。掩葬一款。亦依新定式擧行乎。問于該部。更爲詳細草記。可也。
정조 8년
洪仁浩。以漢城府言啓曰。三口漂沒事。極甚矜惻。屍體雖已拯得。恤典果皆一一分給乎。掩葬一款。亦依新定式擧行乎。問于該部。詳細草記事。命下矣。因傳敎。恤典分給。掩葬形止。詳問該部。則漂沒三口恤典。一依新定式。每口布一疋錢二兩式。一一分給於各其屍親。卽已掩埋之意。敢啓。傳曰。知道。
정조 8년
金載瓚。以漢城府言啓曰。涉疑疾新舊病人中。向差與已差還入。始痛與方痛死亡及各部兩署出幕之類。今又報來。故列錄書入之意。敢啓。傳曰。知道
정조 8년
金載瓚。以賑恤廳言啓曰。卽因西部牒報。阿峴契川邊出幕病人良女朴召史。其女八歲兒。及官婢發里德。合三口。今五月十六日夜。雨水溺死。依式例。每口錢二兩布一疋式。恤典上下。使之着實埋葬之意。敢啓。傳曰。知道。
정조 8년
金載瓚。以賑恤廳言啓曰。萬里倉留養兒十二口內。男兒一口。女兒一口。本廳員役等收養男兒五口。江倉幕民等收養男兒一口。救療官率養其餘男兒四名。各其民人處。從願收養次。盡數出給。帖文。待限滿成給之意。敢啓。傳曰。知道。
정조 8년
金載瓚。以賑恤廳言啓曰。東南西北部字內及兩活人署出幕病人中。抄出無依之類。今五月十四日前。出幕病人五百四十三口內。男女老壯四百四十四口。每口粥米四升式。男女弱九十九口。每口粥米二升式。合米十三石二斗四升。再巡畢分給。新出幕病人八百四十口內。男女老壯六百六十一口。每口粥米四升式。男女弱一百七十九口。每口粥米二升式。合米二十石二升。初巡分給之意。敢啓。傳曰。知道。
정조 8년
朴祐源。以奉常寺都提調提調意啓曰。東籍親耕田。所種小麥打作。則所出爲一石三斗之意。敢啓。傳曰。知道。
정조 8년
吏曹參議黃昇源疏曰。伏以。臣於銀臺直中。伏奉天官佐貳之命。臣誠驚惶震慄。逬出禁扃。冒犯慢蹇之誅。衷情隕越。歷屢日而不知所以自措也。臣賦性愚鈍。當事迷滯。前後寵命。僨誤至多。而往歲秋間。忝叨見職。自速之孽。實非尋常做錯之比。臣至今追惟。如無自容也。噫。銓注之間。格例最重。而臣於伊時。同席參聞。政望一播。罅漏莫掩。則不職之罪。固已難逭。伏況緘推勘罪之後。官職已屬當遞。而去就昧方。廉防都乖。則臣之一身顚沛。猶屬細故。唯是上而玷累聖簡。下而貽羞搢紳。此在臣誠萬隕難贖也。畿郡薄補。匪罪伊榮。筋力自效。愆尤是訟。而聖仁曠蕩。特恢藏藪之量。爰推賜環之恩。一旬之中。除旨三降。臣感激洪造。入覲耿光。而至於選部之銜。使是僨事之地。今何敢憑恃寵靈。冒玷銓席。以增益其罪戾也哉。召牌儼臨。承膺無路。敢陳短章。仰瀆宸聰。伏乞聖慈。俯垂諒察。亟命鐫削臣職名。以警具僚。以安微分。不勝幸甚。答曰。省疏具悉。爾其勿辭察職。
정조 8년
右尹李敬倫疏曰。伏以。天祐宗祊。篤生元良。神人繫望。普率均歡。臣於屛伏畎畝之中。得與田夫野老。齊祝億萬年無疆之休。伏念臣。世被國恩。與天無極。臣祖臣父。受知聖祖。眷渥隆厚。哀榮備至。逮臣不肖。無能爲役。而特以先臣之故。猥荷抆拂之恩。出身未幾。遽躋宰列。而只緣臣行己無素。處世昧方。荒墜父祖之遺訓。孤負生成之洪造。中間遭罹之奇怪。人言之罔極。玷累家聲。僇辱身名。上有慈覆之天。而下無置身之地。頭戴容光之照。而心抱覆盆之冤。釁尤山積。誅殛是甘。而惟我聖上。曲垂矜愍。拔之九死之中。施以再生之恩。謫籍纔解。而旋試外邑。瓜期未滿。而特許歸覲。臣雖至頑極愚。亦具秉彝。銘鏤淪浹。寧有涯極。扶將老母。歸依松楸。沒齒田間。只切感戴。向來宿衛之特授。寔出陶甄之隆私。而適値在外之時。未伸趨謝之忱。惟有母子相對。含恩頌德。不意簪履之舊恩。復紆京兆之新命。蹤跡更綴於周行。姓名猥廁於朝籍。陰谷枯荄。重沾雨露。委曲成就之上費聖慮。殆同慈母之護稚子。積滓厚膩之得蒙湔滌。尤仰聖世之無棄物也。手奉除旨。驚惶靡措。闔門攢祝。涕血無從。此生此世。將何報答。瞻望宸極。叩謝是急。區區情踪。有不暇計。章皇登途。竭蹶肅命。而若其夤緣僥冒。遲徊蹲據。實非臣心之所敢安也。且今臣母。年老病篤。臣以單子一身。晨夕省護。跬步之間。有難離捨。而卽接家信。數日內。宿症越添。委頓床笫。一倍凜綴。以此情理。實無留連供職之勢。玆不得不疾聲呼籲。徑尋鄕路。伏乞天地父母。俯垂矜諒。亟賜鐫免臣職名。俾伸情私。仍治臣瀆擾之罪。以肅朝綱。不勝萬幸。答曰。省疏具悉。卿其勿辭。往護母病。
정조 8년
副修撰李顯靖疏曰。伏以。臣糞土賤品。猥蒙洪造。屢被寵擢。只自感泣祝天。靡所容措。閏月初。玉署除命再降。馹召儼臨。恩諭鄭重。民誠驚惶震越。强疾登途。寸進尺退。勢無奈何。略綴危悃。冒死瀆擾。纔投縣道。未及登聞。而旣以在外。特賜許遞。又入臣疏。曲垂矜察。諭以勿辭上來。臣於是時。身無見職。病伏圭竇。恭俟嚴譴而已。千萬夢想之外。除旨又下。天書絡續。前後重沓。顧臣賤劣無狀。實無以仰報天眷。而惟有竭蹶趨走。服勞效力。粗可以少伸狗馬戀主之忱。俶裝啓行。扶舁前進。僅到本縣縣中。宿病添劇。頭目眩暈。痰嗽喘急。重爲毒暑所中。吐泄交作。僵臥旅店。萬無趨膺之勢。力疾構疏。悉暴微悃。復投縣道。伏乞聖慈。天地父母。曲加陶鎔。俯賜軫惻。將臣所帶職名。亟行鐫遞。仍勘臣辜恩違命之罪。以肅朝綱。以安私分。千萬幸甚。抑臣有區區所懷。敢此贅及於乞免之章。伏願殿下。垂察焉。噫。今我邦籙無疆。元良漸長。夫國祚之靈長。係於元子。元子之仁善。在於豫養。臣聞太妊娠文王。有胎敎之法。況旣至於孩提有識乎。謹按保傅篇曰。古之王者。太子迺生。固擧以禮。有司齋宿端冕。見之南郊。立太保太傅太師。保保其身體。傅傅之德義。又置少保少傅少師。固明孝仁禮義。以導習之。又選天下之端士。博聞有道術者。以衛翊之。與太子居處出入。故太子迺生。而見正事聞正言行正道。左右前後。皆正人也。三代所以能長久者。以輔翊太子。有此具也。臣竊謂保養元子之法。此一篇盡之。而及其旣長。敎諭啓迪之方。具在於方冊。惟在次第擧行之如何耳。我殿下聖學高明。敎養有道。有不待臣言之所煩聒。而憂愛之深不能自已。伏願殿下。迸宦寺闒冗之輩。付師傅謹厚之倫。使賢士大夫。日接乎前。而戲慢俚俗之態。不留於聰明。則習與智長。化與心成。將見日遷善而不自覺矣。惟殿下。念哉念哉。噫。抄啓新進。頻試課製。亶出於我聖上作人之盛意。要之導養成就。以爲他日器使之地。而其所應製文字。不過策家籠罩之法。四六騈驪之體。噫。國家取人之法。只是科目一路而已。蓋其聰明才藝之士。埋頭於十日之工。求售於一夫之目。伎倆愈精。躁競成風。而及其釋褐通籍。粗了一事。則庶幾回頭轉跟。若可以從事於修己治人之術。而乃復束縛。馳驟於爭等第較得失之場。徒益其浮華偸薄之習。而無補於家國治平之道。雖有志尙心思。可期以遠大者。而汨沒浸漬。卒不能以自達矣。伏願殿下。姑舍詩賦表策之規。先取經傳洛建之書。逐次課講。以務適實用。曉解文義爲本。而至於應製文字。亦必以不拘格式。辭達理順爲主。要使今日之所習。爲異時致用之本。則行解相資。仕學一致。而庶可以佐成我殿下淸明之治也。臣才資庸鹵。學術空疎。前後所供。皆出於掇拾口耳之餘。曷足以有槪於殿下之心。而一段秉彝之忱。未盡泯滅於中。愚計所及。强聒不舍。伏願殿下。恕其狂妄。而不以人廢言。千萬幸甚。答曰。省疏具悉。首陳事蒙養之方。爾言甚好。當體念。至於宦寺。雖難盡屛。師傅固欲愼揀矣。次陳事。培養之道。爾言亦當。事目中每月定以課講二次。課試一次。槪欲講多於製。更當留意。無至有偏重之弊。爾其勿辭。從速上來察職。
정조 8년
甲辰五月二十二日未時。上御三善齋。左承旨入侍時。行左承旨朴祐源。假注書李敬五。記事官李崑秀尹行任。以次進伏訖。上命書榻敎曰。王大妃殿進御人蔘粟米飮。今姑停止。加減六和湯。自今日一貼式。煎入。又命書榻敎曰。惠慶宮進服蔘苓飮停止。仍命退。承史以次退出。
정조 8년
甲辰五月二十二日酉時。上御誠正閣。同副承旨。與下直守令入侍時。同副承旨李文源。假注書李敬五。記注官金健修。記事官金鳳顯。襄陽縣監申大觀。豐基郡守李大永。全義縣監李星會。以次進伏訖。上曰。次次進前。奏職姓名。可也。大觀進前奏職姓名。上問履歷。大觀曰。曾經宣傳官武兼分都事禁府都事訓鍊主簿都摠都事。訓鍊僉正副正。熙川金川郡守。靑松府使咸興中軍內禁衛將城津僉使。方待罪本職矣。上曰。襄陽邑雖閑僻。當此荐飢之餘。前倅聞已善治。須竭誠爲之也。大永。進前奏職姓名訖。上曰。外任爲幾次乎。大永曰。曾經高山縣監甑山縣令。方待罪本職矣。上曰。本郡素稱弊邑。須惕念做去。可也。七事特除之耳。星會進前奏職姓名訖。上曰。初除外職乎。星會曰。曾經知禮縣監金城縣令。方待罪見職矣。上曰。自知禮遷金城乎。對曰。然矣。上曰。金城則瓜滿乎。對曰。貶罷矣。上曰。貶題云何。對曰。民思初政。謗實由嬖矣。上曰。誰之族。對曰。爲李尙度之六寸親矣。上曰。今番則着力做去。須勿如前之爲也。命諸守令先退。上曰。訓將。入來聽傳敎乎。文源曰。姑未及來待矣。上曰。古則承宣朝夕問安時。例受門鑰。爾果聞知乎。爾方爲軍士房。此任極難愼。繼自今。須十分加意。好矣。文源曰。聖敎至此。臣敢不竭誠奉行乎。上曰。禁將前望入之。賤臣承命。奉入。仍命書傳敎曰。承旨前望單子入之。待下批。牌招察任。又命書傳敎曰。劇務相妨。提調金履素。京兆本任許遞。又命書傳敎曰。政官待明朝。牌招開政。又命書榻敎曰。未肅拜兵曹堂上。牌招推移入直。文源曰。新除授禁衛大將徐有大。卽爲牌招。傳授命召。何如。上曰。依爲之。出擧條命書傳敎曰。今日備局。郞吏擧行。極爲駭然。莫非堂上不能檢飭之致。當該有司堂上。從重推考。郞吏等。自本司。嚴加決罪。又命書傳敎曰。御營大將前望入之。待下批牌招。傳授命召。仍命退。承史以次退出。
정조 8년
行都承旨李崇祜坐。行左承旨朴祐源坐。右承旨金思穆坐直。左副承旨金載瓚坐。右副承旨李文源坐。同副承旨洪仁浩坐直。注書沈晉賢仕一員未差。假注書李敬五仕直。事變假注書安邁權仕。
정조 8년
傳于李崇祜曰。瑞山縣監。當日辭朝。
정조 8년
傳于李文源曰。有司堂上京畿監司。入侍。
정조 8년
傳于朴祐源曰。纂輯堂上來待。
정조 8년
傳于李崇祜曰。禮房承旨入侍。
정조 8년
李崇祜啓曰。吏曹判書李在簡。參判沈豐之。參議黃昇源牌不進推考傳旨及罷職傳旨。今方捧入。而開政命下之後。不卽擧行。如是違牌。事甚未安。判書參判。竝更牌招開政。何如。傳曰。允。
정조 8년
李文源啓曰。備局有司堂上金華鎭徐有隣李在簡趙時俊。京畿監司沈頤之。依下敎來待矣。傳曰。入侍。
정조 8년
朴祐源啓曰。纂輯堂上金魯鎭嚴璹鄭昌順李時秀金載瓚。依下敎來待矣。傳曰。入侍。
정조 8년
傳于洪仁浩曰。莫重稟啓之事。謂以忘置。經宿始稟之狀。已極駭然。況渠已出番。要令替入之同僚來稟。尤甚放恣。當該承傳宣傳官汰去。
정조 8년
傳于李崇祜曰。侍從守令承傳。事體尤自別。賑邑守令中。以侍從承傳人。今日政。竝陞品擬入。
정조 8년
傳于李崇祜曰。守令有闕代。今日政差出。
정조 8년
李崇祜。以吏曹言啓曰。大興郡守沈載鎭。加資事。命下矣。雖已資窮。未經準職。何以爲之。敢稟。傳曰。特爲加資。今日政下批。光州牧使李復永。旣有內外三品通融備擬之命。且此人之學識人品。自在僚屬時。熟所知之。亦令今日政擬入。在外正。竝改差。可也。
정조 8년
有政。吏批。判書李在簡進。參判沈豐之牌不進。參議未差。行都承旨李崇祜進。以呂善亨爲執義。李一曾爲司諫。鄭枋爲漢城左尹。吳泰齊爲宣陵參奉。前府使安翼濟。泰安郡守李壽弘。以上今加嘉善。善治善賑。加資事。承傳。以李師濂爲宗簿正。李復永爲司僕正。大興郡守沈載鎭。今加通政。加資事。承傳。以鄭日煥爲光州牧使。李璡爲梁山郡守。尹翊烈爲三陟府使。朴敬圭爲靑陽縣監。沈禧爲天安郡守。李廷書爲尼城縣監。
정조 8년
兵批。判書徐有隣進。參判金文淳差祭。參議宋載經病。參知未差。右承旨金思穆進。以鶴林君焴李𡊠尹塾爲都摠管。洪履健爲曹司五衛將。朴昌洙爲鳥嶺別將。李永秀爲宣傳官。
정조 8년
傳于李崇祜曰。兵曹參知前望單子。入之。
정조 8년
兵曹參知前望單子入之。柳誼落點。
정조 8년
傳于金思穆曰。奉審承旨入侍。
정조 8년
朴祐源。以禮曹言啓曰。卽接宗廟署所報。則連日陰雨之餘。永寧殿西門西北角朴工及椽端㵕漏。女夫瓦及莫沙。竝四十餘張。今朝墜落。西門下內墻一間。亦爲頹圮云。正殿至近之地。有此蓋瓦及墻垣頹落之患。不可無慰安之擧。慰安祭。不卜日今二十五日設行。而有頉等處。擇日修改。何如。傳曰。允。
정조 8년
李文源。以兵曹言啓曰。紫門監所掌敦化門水門鐵箭破傷處。今已修改。把守軍兵。本處還入直之意。敢啓。傳曰。水門箭鐵。每値傷損。此蓋不善修補而然。嚴飭戶曹。令判堂。看審諸處。幷卽修補後。復如前續續執頉。監董官員。自本曹。論罪。可也。
정조 8년
李文源。以御營廳言啓曰。本廳字內敦化門東邊水門鐵箭。中方折傷處。今已修改。把守軍兵。撤罷之意。敢啓。傳曰。知道。
정조 8년
刑曹啓目粘。罪人朴聖秀柳廷潤等。更推云云。終不悉陳者。究厥情狀。萬萬狡惡。更加嚴刑。期於得情。何如。判付啓。滯囚已至屢朔。分輕重勘律放送後。草記爲良如敎。
정조 8년
洪仁浩。以刑曹言啓曰。因本曹啓目。僞造圖署假稱宮監罪人朴聖秀柳廷潤等。分輕重。勘律放送後。草記事。命下矣。取考律文。則大明律僞造印信曆日等條有曰。僞造關防印記者。杖一百徒三年。續大典戶籍條有曰。役名不以實書者。杖一百徒三年。名例云。二罪俱發。罪各等者。從一科斷。隨從者減一等。依此律。首犯朴聖秀。決杖一百後。平安道祥原郡徒三年定配。隨從柳廷潤。減一等。決杖九十後。黃海道長連縣徒二年半定配。竝卽押送于各其配所之意。敢啓。傳曰。知道。
정조 8년
應敎李魯春。副校理曺允大。修撰申耆尹序東等箚曰。伏以。臣等卽伏聞昌慶宮小東門。夜來自開。無人管守。禁門鎖鑰。何等嚴重。而乃於暮夜無知之間。有此意慮不到之事。事未前聞。極爲驚駭。雖或謂環闊鑰小之致。而環闊鑰小。前後無異。則豈以前日不自開之門。而自開於昨夜之理乎。靜思厥由。萬萬訝惑。騎堂及摠府堂郞。雖有勘處之命。而至於摠郞及該所衛將部將。巡綽之際。矇不覺察。自東營來告之後。始乃現發。此莫非夜巡時。不能檢察之罪。其在懲後之道。不可尋常處之。臣等謂當該摠郞及衛將部將。嚴加究覈。從重勘罪。宜矣。且今此門鑰自開之弊。專由於元無主管而然。自今以後。附近門守門將。兼管照察。俾無如前疎虞之患。斷不可已也。答曰。省箚具悉。已諒處矣。
정조 8년
持平李洪載疏曰。伏以。皇天啓祐。景祿無疆。元子宮睿質克嶷。德器夙就。禮成相見。頌騰以貞。此誠宗桃盤泰之基。普切臣民攢祝之忱。區區歡慶。曷有其極。仍念臣罪戾在身。怙恃靡所。俯仰穹壤。痛泣風樹。奄過外制。歸依先壠。攀柏之情。尙有餘哀。枯木之念。不到榮進。曩叨柏府除旨。馹召恩諭。繼降於鄕廬跧伏之中。臣義分是懼。竭蹶登途。來伏私次。適蒙恩遞。其在私心。只切惶感。曾未幾何。臺閣新命。又下於千萬夢想之外。臣於是。惝怳震越。不知所以自措也。顧臣孤露餘生。如窮無歸。在今移孝之地。惟有畢忠之義。況又積違軒陛之餘。倍激犬馬之戀。臣固當卽地出肅。以伸叩謝之忱。而第此自來不稱之職。徒貽屢試蔑效之譏。則矧今國賊未討。大論方張之時。豈容以如臣迂愚。素乏風裁者。苟然充位於其間哉。抑臣於兩司合啓之中。有同堂叔姪之親。前後諸臣之情地如臣者。輒皆陳籲。獲蒙體諒。未嘗冒參。便成近例。玆將披瀝之懇。仰塵崇嚴之聽。伏乞聖慈。察臣言之非出飾讓。念臣情之有不獲已。亟賜鐫改。俾安私分。不勝大願。臣方陳情冀免。不自居以見職。則豈敢拖引他說。而目見梟獍之相仍。意切鷹鸇之必逐。略效愚忱。以冀澄省。噫。天地之所不可容者。惡逆也。刑政之所不可緩者。懲討也。魯經大義。特揭無將之誅。漢法至寬。先稱不道之文。惟彼鄭妻爲麟謙之窩窟。而尙貸太蓋所未逭之律。龜柱爲量𨩌之根柢。而猶寬莽冀所不貰之刑。徒屈王法之嚴。久積神人之憤。夫以我殿下。識貫千古。明燭萬里。豈忍爲此姑息之仁。將啓國家無窮之憂耶。然而八九年來。未聞有一二臣。碎首叩閽。死而後已者。今之廷臣。孰敢辭不誠之罪。而乃若移置田舍之不由王府。偃處海島之便同家居。臣愚死罪。不能無感於體乾剛之德也。臣於往歲。從諸臣後。屢伸沐浴之義。而一未蒙允。常懷憂懣。今玆復叨於六載之餘。合辭中諸賊。無一究竟。而惟此兩魁。不但依舊自在。無所嚴討。反或有視前寬緩者。自有治逆以來所未之聞也。職此之故。蔓草難圖。而枝種轉滋。國榮之逆節。又復滔天。德相之凶謀。次第畢露矣。憑恃寵靈。竊弄威福。千罪萬惡。何往非擢髮難贖。而最是潛懷異圖。沮遏大計者。實爲劇賊之斷案。假托儒名。陰締權奸。受嗾投疏。的見其甘心不軌。而若其四字凶言。眞贓自綻。厥罪惟均。擧國血氣之倫。孰不欲手磔國榮之肢。口臠德相之肉。而聖斷不嚴。王章未伸。或致臥席之斃。或免肆市之戮。若乃樂純之憑藉其姪。恣行胸臆。煥億之慫慂其叔。醞釀凶圖。究厥情狀。無異元惡。而今殿下。一味涵貸。久靳常刑。此皆載籍之所未覩。而義理益晦。法紀愈弛。轉以至於湖孽之猖獗。海凶之跳踉。幻影迭出。接踵繼起。又轉以爲澤白之恣意詬天。最翊之合力肆凶。根株互締。鬼蜮閃倏。不啻若燎原之火。無計樸滅。潰隄之瀾。靡所止泊。而夫何聖明。雍容於上。廷臣玩愒於下。大小疏啓。都不過一紙相傳。前後批旨。又不出二字不允。一日二日。看作恬嬉之文。去年今年。視同暇豫之具。臣於是。尤不覺心肚欲裂。毛髮竝䜿也。若使合辭諸賊。不卽勘決。則方來之憂。又復如前。其流之禍。不可勝言。伏願聖上。廓揮乾斷。三司諸啓。亟賜兪允。少洩一國之輿憤。俾樹萬世之倫綱焉。答曰。省疏具悉。已諭於諸批。爾其勿辭察職。
정조 8년
甲辰五月二十三日辰時。上御誠正閣。備局有司堂上。京畿監司。纂輯堂上。同爲入侍時。備局有司堂上金華鎭徐有隣李在簡趙時俊。京畿監司沈頤之。纂輯堂上金魯鎭嚴璹鄭昌順李時秀金載瓚。同副承旨洪仁浩。假注書李敬五。記注官金健修。記事官金鳳顯。以次進伏訖。上曰。右副承旨馳詣受香所。奉審摘奸以來。出榻敎又下敎曰。仍詣局內諸陵。一體奉審事。分付。可也。仍命有司堂上進前。華鎭等進伏。上曰。今年牟麥。大違初料。峽邑民情。想益難矣。作租事果何如。卿等各陳所見。可也。華鎭曰。畿內牟還。實有難捧之慮。民情亦無畢納之望云矣。有隣曰。臣等自外。亦有所云云。勢將察民情。從略許施矣。時俊曰。麥農雖未豐登。尙可以預備種子。姑令督捧。畢竟至於難捧而後。始可議爲矣。頤之曰。沿邑比峽稍勝。且以來歲種子言之。一竝許施。亦似難矣。上曰。昨日禁將前望。有入之之敎。望單中。如有作故人。則例用紙附名上。而初則以作故人之混入持難。畢竟督納。亦不用紙附之例。備局事誠駭然矣。有隣曰。此莫非臣等愚迷不察之致。惶懍之極。不知所達矣。在簡曰。昨日兩道畢賑狀。願納私賑人五十石以上。依事目。煙役勿侵之意。已爲覆奏。蒙允矣。百石以上。旣蒙特敎加資之典。五十石以上。帖加成給。不必爲過濫。其中士人之不願帖加者。以郞階帖代給似宜。故敢此仰達矣。上曰。依爲之。出擧條仍命備堂先退。纂輯堂上進前。華鎭等退出。魯鎭等進伏。上曰。纂輯幾何修整乎。魯鎭等。以所成草冊進獻。上曰。諸條浩汗。倉卒披閱。有難詳細照管。然大體凡例。則善成。後日登對時。列書笏記。以爲經覽之地。可也。璹曰。景慕宮與社稷。序次。謹當稟定矣。上曰。當居社稷之上。而列書於永禧殿。似好矣。上謂昌順曰。獄案。或有永爲定式者。或有不當永定者。曾於先朝。有爲其母之作奸犯殺者。不宜償命之敎。聖意之專在於傅生。亦可仰諦矣。郞廳中。勤幹解事者。誰也。昌順曰。李家煥。頗有見識矣。上謂時秀曰。爾無纂輯事乎。時秀曰。臣方抄出日記矣。上曰。丙申以後日記。抄送。可也。又命纂輯諸堂先退。魯鎭等退出。上曰。同副承旨。馳詣永寧殿。奉審。而修改等處。亦爲詳審以來。都承旨入侍。仁浩承命退出。行都承旨李崇祜進伏。頤之進前曰。龍仁縣令李㻋。呈狀乞遞矣。民人呈訴營門。有辱及其先之語。而謂以營門。容護厥民。至以掩悖濟惡等說。侵斥營門。語多不擇。及其推見民狀。原無是事。信聽無根之說。强引不當之嫌。作此駭異之擧。揆以體統。不可仍置。龍仁縣令李㻋。罷黜。何如。上曰。朝廷所尊者體統。李㻋事。極爲駭然。所當依卿請施行。而人品已自桂坊時。熟知之。最是矯激。爲渠長處。且本事之相左。渠或未及聞知故然。但令勿罷。殆近曲護。此時一日曠官可悶。宜卽決處。龍仁縣令李㻋拿問處之。可也。出擧條上謂崇祜曰。監賑使好在云乎。崇祜曰。連得安信。莫非聖恩矣。仍命退。諸臣以次退出。
정조 8년
甲辰五月二十三日戌時。上御誠正閣。奉審承旨入侍時。右副承旨李文源。假注書李敬五。記注官金健修。記事官金鳳顯。以次進伏訖。上曰。奉審無頉乎。文源曰。臣承命馳詣健元陵。奉審陵上殿內。皆無頉。奉審祭物祭器祭井。俱極精潔。摘奸諸執事進排官。亦爲無頉。仍詣局內諸陵陵上殿內。奉審亦皆無頉矣。上曰。各陵入直官。誰也。文源曰。健元陵令李正圭。參奉趙應鎭。徽陵參奉鄭斗榮。惠陵別檢權坰。崇陵參奉鄭東五。元陵別檢崔重圭。顯陵參奉尹守翼。穆陵別檢金致光矣。上命召對入侍。文源。先爲退出。
정조 8년
甲辰五月二十三日戌時。上御誠正閣。召對入侍時。參贊官洪仁浩。侍讀官李魯春。檢討官申耆。原任待敎尹行任。假注書李敬五。記注官金健修。記事官金鳳顯。以次進伏訖。上命進講寶鑑。魯春伏讀五十四編訖。上命陳文義。魯春曰。崇儒重道。卽爲治之先務。雖以此篇言之。惟我肅廟朝。誠心招徠之德意。藹然於絲綸之間。監法之要。莫過於是。矧今元子宮。天姿岐嶷。胄筵將開。必得窮經飭行之人。置諸左右。然後可以輔導睿學。薰陶德性。伏願益加留意於旁招之道焉。上曰。所奏甚好矣。又下敎曰。寶鑑今幾畢講。此後。進講朱子封事。好矣。又下敎曰。上番見館志乎。魯春曰。見之矣。上曰。連進纂輯廳乎。魯春曰。以入直不得進矣。上曰。除本仕。逐日進往。可也。仍命書傳敎曰。館直苟艱。在外及違牌玉堂。許遞。前望單子入之。待下批。明朝牌招推移入直。又命書傳敎曰。近午奉命。遍詣局內諸陵奉審。日未暮。復命承旨李文源。內下弓子一張賜給。仍命退。諸臣以次退出。
정조 8년
行都承旨李崇祜坐。行左承旨朴祐源坐。右承旨金思穆坐。左副承旨金載瓚坐直。右副承旨李文源坐。同副承旨洪仁浩坐直。注書沈晉賢仕一員未差。假注書李敬五仕直。事變假注書安邁權仕。
정조 8년
李崇祜啓曰。明日常參經筵。取稟。傳曰。只晝講。
정조 8년
李崇祜啓曰。左承旨朴祐源。今日不爲仕進。卽爲牌招。何如。傳曰。允。
정조 8년
傳于李崇祜曰。左副承旨入侍。
정조 8년
傳于李崇祜曰。承旨馳詣永寧殿。奉審摘奸以來。
정조 8년
傳于李崇祜曰。藥房提調金履素。牌招。使之仕進。
정조 8년
李崇祜啓曰。藥房提調金履素。時無職名。令該曹口傳付軍職。何如。傳曰。允。
정조 8년
兵曹口傳政事。行副司直金履素。
정조 8년
玉堂前望單子入之。校理柳孟養兪漢敬。副校理尹㬦。副修撰李鼎運落點。
정조 8년
以校理柳孟養。副修撰李鼎運牌不進罷職傳旨。傳于洪仁浩曰。只推。更爲牌招。
정조 8년
傳于李崇祜曰。左承旨入侍。
정조 8년
洪仁浩啓曰。明日次對。兩司當爲進參。除在外未肅拜呈告人員。竝待開門牌招。何如。傳曰。允。
정조 8년
金載瓚。以戶曹言啓曰。依傳敎。諸處水門。臣一祥。竝爲看審。則敦化門東邊水門鐵箭。今番修改者外。又有年久剝傷不實者。弘文館西邊水門鐵箭。多有破無者。曜金門南邊水門一間鐵箭及沙㐊。剝傷不實。皇壇北邊水門二處及內水門一處鐵箭。竝完。拱北門西邊水門立箭二箇。下端三寸許。及帶鐵一箇。二寸許折傷。橫木間間腐傷。東邊水門鐵箭完。宣仁門南邊水門鐵箭完。明光門西邊水門一間鐵箭。間間剝傷。一間鐵箭破無。以上有頉諸處。分付紫門監。着實監董。卽速修補。而亦令本曹郞廳。眼同擧行之意。敢啓。傳曰。知道。
정조 8년
洪仁浩。以兵曹言啓曰。卽接南所衛將牒報。則敦化門內禁川橋西邊柳木一株。今朝因風折落云。令該所。依例斫去之意。敢啓。傳曰。知道。
정조 8년
李文源。以訓鍊都監言啓曰。本局字內諸處。連爲摘奸。則自麻浦至漢北門外。病人出來者。爲八名。故六幕結構以給。而十二名。差病撤幕。新舊幕。合爲四百七處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至大峴近處。病人出來。爲十八名。故隨其無依者。五幕新造添補。使之奠接。舊幕中一處二名。差病撤還。新舊幕。合爲五百四十八處之意。敢啓。傳曰。知道。
정조 8년
李文源。以御營廳言啓曰。本廳字內病幕。連爲摘奸。則自活人署。至永渡橋近處。病人出來。爲五名。故隨其無依者。四幕造給。使之奠接。新舊幕。合爲一百九十六處之意。敢啓。傳曰。知道。
정조 8년
癸卯五月二十四日辰時。上御三善齋。左副承旨入侍時。左副承旨金載瓚。記事官沈晉賢。記注官金健修。記事官金鳳顯。以次進伏訖。上曰。有書役事。注書出去。與李敬五偕往翰苑。而事變假注書入送也。晉賢承命出。安邁權承命入進伏。上曰。玉堂出牌與否。知入。賤臣承命出。以今方出牌之意。回奏。上曰。承牌與否。催促知入。賤臣承命出。以兪漢敬尹㬦在外。柳孟養李鼎運牌不進之意。伏奏。命退。承史以次退出。
정조 8년
行都承旨李崇祜坐。行左承旨朴祐源坐。右承旨金思穆坐。左副承旨未差。右副承旨李文源坐直。同副承旨洪仁浩坐直。注書沈晉賢仕一員未差。假注書李敬五仕直。事變假注書安邁權仕。
정조 8년
李崇祜啓曰。卽者修撰申耆。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 8년
李崇祜啓曰。明日乃是初伏。自明日處暑間。視事頉稟之意。敢啓。傳曰。知道。
정조 8년
奎章閣待敎前望單子入之。尹行任落點。
정조 8년
有政。吏批。判書李在簡進。參判沈豐之牌不進。參議未差。行都承旨李崇祜進。以金魯鎭爲判尹。吳載純朴祐源爲奎章閣直提學。李勉基爲刑曹正郞。李運永爲工曹佐郞。成鼎鎭爲黃山察訪。中學訓導單李宗烈。
정조 8년
備邊司薦望。以金峙默爲廣州府尹。
정조 8년
傳于李崇祜曰。廣州府尹。當日辭朝。
정조 8년
傳于洪仁浩曰。廣州府尹入侍。
정조 8년
備忘記。廣州府尹金峙默下直。長弓一張。長箭一部。片箭一部。筒兒一箇。賜給。
정조 8년
以校理柳孟養。副修撰李鼎運。再牌不進罷職傳旨。傳于李崇祜曰。只推。
정조 8년
以副修撰李鼎運。牌招草記。傳于金思穆曰。聞其情勢。似然。且今館直不備。許遞。前望單子入之。
정조 8년
副修撰前望單子入之。李祖承孟至大落點。
정조 8년
傳于洪仁浩曰。新除授玉堂。待明朝牌招察任。
정조 8년
兵曹口傳政事。副司直吳載純。
정조 8년
備忘記。每有一番除旨。輒增一層風波。是予反害之也。今番前望點下之後。豈不欲勉飭。而趑趄至今。蓋有意耳。大抵此重臣本末。予旣洞悉。曩時傳敎。略已言之。雖使重臣自明。其說無以加此。人之云云。到今不足較辨。見任雖非緊任。許久虛縻。有傷事面。且於次對座目。無非懸病之時。朝筵亦欲提敎而未果。兼工曹判書蔡濟恭。待明朝牌招。申飭行公。
정조 8년
李文源。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 8년
李文源。以訓鍊都監言啓曰。本局字內諸處。連爲摘奸。則自阿峴至漢北門外。病人出來者。爲五名。故四幕結構以給。新舊幕合爲四百八處之意。敢啓。傳曰。知道。
정조 8년
李文源。以訓鍊都監言啓曰。本局字內諸處。連爲摘奸。則自弘濟院至漢北門外。病人出來者。爲四名。故四幕結構以給。而十七幕。差病撤還。新舊幕。合爲三百九十處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至大峴近處。病人出來。爲十七名。故隨其無依者。六幕新造添補。新舊幕合爲五百四十四處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至大峴近處。病人二十一名。又爲出來。故隨其無依者。六幕新造添補。使之奠接。舊幕中。二十一處。六十五名。差病撤還。新舊幕合爲五百三十三處之意。敢啓。傳曰。知道。
정조 8년
李文源。以御營廳言啓曰。本廳字內病幕。連爲摘奸。則自活人署。至永渡橋近處。病人出來。爲六名。故隨其無依者。五幕造給。使之奠接。舊幕中五處七名。差病撤還。新舊幕合爲一百九十二處之意。敢啓。傳曰。知道。
정조 8년
李文源。以御營廳言啓曰。本廳字內病幕。連爲摘奸。則自活人署至永渡橋近處。病人出來。爲四名。故隨其無依者。三幕造給。使之奠接。舊幕中七處十名。差病撤還。新舊幕合爲一百九十二處之意。敢啓。傳曰。知道。
정조 8년
李文源。以御營廳言啓曰。本廳哨官權薰。受由下鄕。過限不來。事關紀律。爲先汰去之意。敢啓。傳曰。知道。
정조 8년
李文源。以備邊司言啓曰。今日發遣郞廳。東西南郊結幕處。摘奸以來。則回告內。以爲訓鍊都監字內。新舊幕合爲四百六處。禁衛營字內新舊幕。合爲五百三十八處。御營廳字內新舊幕合爲一百九十二處。而自今日天明後。至午前。姑無病人出來之事。糧資則該廳兩郞廳。分處所眼同部官。方張俵給。竝姑無頉。故更加惕念擧行之意。各別嚴飭云矣。敢啓。傳曰。知道。
정조 8년
李文源。以賑恤廳言啓曰。東南西北部字內及兩活人署。出幕病人中。抄出無依之類。前出幕病人七百六十六口內。男女老壯六百九口。每口粥米四升式。男女弱一百五十七口。每口粥米二升式。合米十八石五斗。再巡畢分給。新出幕病人八百十七口內。男女老壯六百九十九口。每口粥米四升式。男女弱一百十八口。每口粥米二升式。合米二十石三斗二升。初巡分給之意。敢啓。傳曰。知道。
정조 8년
李文源。以司僕寺意啓曰。譯官金致瑞論賞草記。批旨內加資與除職間。指一稟處。可也事。命下矣。自前如此之類。多有加資之例。而係是恩典。不敢擅斷之意。敢啓。傳曰。加資。
정조 8년
洪仁浩。以義禁府言啓曰。龍仁縣令李㻋。拿問處之事。傳旨啓下矣。李㻋今方待命。卽爲拿囚之意。敢啓。傳曰。今日捧供以聞。
정조 8년
洪仁浩。以義禁府言啓曰。保放罪人池日恒南殷老金相龜印時彦姜。還囚之意。敢啓。傳曰。知道。
정조 8년
義禁府啓目。龍仁縣令李㻋原情云云。傳旨內辭緣。惶恐遲晩。刑推得情。何如。判付啓。邑民之侵辱官長。若是無忌。訟庭訶叱之不足。甚至有掛榜詬辱之擧。爲官長者。豈無憤怒之心乎。枚報請治。雍容甚矣。至於渠之狀辭中。掩悖濟惡等說。亦已刪改於追是之本意云爾。則道臣擧條。自歸爽實之科是如乎。昨批旣言之。朝廷所尊者。體統也。右袒邑民。罷黜官長。則龍仁。將又有衿川申耆事矣。營邑體統。猶屬緦功之察。此囚乙良。卽爲分揀放送。使之待城門開。還官爲旀。貿穀事行査云云。事甚屑越。無敢煩浼之意。嚴飭。分付爲良如敎。
정조 8년
義禁府啓目。安城郡守金相龜原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 8년
義禁府啓目。所斤前僉使印時彦。原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 8년
義禁府啓目。珍山前郡守南殷老原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 8년
義禁府啓目。部將李偃原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 8년
義禁府啓目。都摠府發巡郞廳金百彬。原情云云。傳旨內辭緣。泛稱遲晩。所當請刑是白乎矣。都摠經歷。勿爲請刑。旣有先朝受敎。議處。何如。判付啓。依允。
정조 8년
義禁府啓目。咸平前縣監姜等原情云云。姜段。曾經侍從。勿爲請刑。旣有先朝受敎。議處爲白乎旀。兪鉉商段。喪人勿爲請刑。且有先朝受敎。上裁。何如。判付啓。除刑推議處爲良如敎。
정조 8년
領議政鄭存謙箚曰。伏以。臣於昨日。本症重發。猝然暈倒。渾身戰掉。省覺昏瞀。開睫而不識人。欲語而不通音。急灌藥物。僅得回甦。而胸膈煩悶。冷汗如注。今日賓對。準擬趨詣。以伸區區之忱。目下病狀。實無蠢動之勢。惶恐之極。益無所措。玆敢倩人構箚。冒瀆崇聽。伏乞聖慈。亟降譴罰。以安微分。不勝幸甚。答曰。省箚具悉卿懇。愼節殊用慮慮。卿其安心勿辭。益加善攝。仍傳曰。此批答。遣史官。傳諭于領議政。
정조 8년
兵曹判書徐有隣疏曰。伏以。臣猥以無似。再叨見職。徒荷覆燾。獲免罪戾。而絲毫則無補。瘡疣則畢露。尋常懍惕。若隕淵谷。乃於日昨事。實有所萬萬惶蹙者。噫。本兵之職。卽古之司馬也。凡干戎務。孰非管領。而至於城闕之衛。巡綽之役。所關尤爲至重。一念憧憧。夙宵如結。排日躬審。隨時校飭。擬效職分。罔敢小忽。而只緣見識未周。以致職事多曠。門鑰按視。自有古規。以其設常關也。而或昧句檢之遍及。衛軍精擇。自有令式。以其額無闕也。而未免淆雜之苟充。內而扃鐍。便歸疎虞。外而簷闑。還同鋪堡。以至每日交磨。當夜自開之境。事未前有。何等驚駭。分掌雖有各人。摠察亶係長官。論其不職。臣實爲首。又以草記一事言之。二更馳往。四更登徹。當初晩知。已屬政令之解施。末梢稽聞。亦係査按之遲滯。以此以彼。罪無所逃。其何敢諉之於入直之僚堂。兼掌之摠府。而晏然自在。揚揚供職乎。薄警雖止於問備。臣心尤切於惶恧。始以賑啓之覆奏。終緣賞典之奉行。冒沒登筵。仍又開政。而一味蹲據。大關廉防。玆敢略入文字。仰瀆崇嚴。伏乞聖慈。俯垂鑑諒。亟削臣所帶之職。以肅朝綱。以安私分。不勝幸甚。答曰。省疏具悉。卿其勿辭行公。
정조 8년
修撰申耆疏曰。伏以。臣於筵退之後。得接家信。則臣之八十老母。宿疾沈痼之中。重添暑癨。氣息危綴。神思錯亂。時有省覺。輒問臣在傍云。臣聞此報。精爽飛越。按住不得。忙陳短章。徑出禁門。伏乞聖慈。亟遞臣職。兼治臣罪。以肅朝綱。以安私分焉。踏啓字。
정조 8년
甲辰五月二十五日卯時。上御誠正閣。晝講入侍時。知事徐浩修。特進官李聖圭。參贊官金思穆。侍讀官曺允大。檢討官申耆。記事官沈晉賢。記注官金健修。記事官李崑秀。宗臣安春君烿。武臣李文爀。以次進伏訖。上講前受音。自孟子四卷離婁章。止仁覆天下。允大進讀新受音。自故曰爲高。必因丘陵。止吾君不能。謂之賊。上講新受音訖。允大曰。此云責難於君。謂之恭。所謂責難者。卽以堯舜之事。仰責於君上也。堯舜之事。雖不可容易做得。而顔子曰。舜何人也。予何人也。有爲者。亦若是。則初非高遠不可行底事。而人皆可以爲堯舜矣。至於人君。則位居億兆之上。躬任導率之責。尤不可不以堯舜自期。而三代以後。則人君。不能以堯舜爲法。人臣。亦不敢以堯舜仰責。如或有此等議論。世指爲迂闊不濟事。而至有宋神宗堯舜之事。朕何敢當之語。此世道所以日降者也。可勝歎哉。惟我聖上。聰明睿知。卓越千古。御極以來。動靜語默之際。政令注措之間。必以堯舜自期。凡厥臣民。孰不欽仰。而今以人心世道觀之。尙未造平泰之域。此實人心世道如水益下。莫之然而然者。而臣愚死罪。竊恐我聖上自期之志。不能無一毫未盡。而猶遲挽回之效也。以殿下大有爲之資大有爲之志。若不能措此世於唐虞三代之治。則將更待何時乎。伏願益勵聖志。益加奮發。日用云爲。必法堯舜。使風草之化。指日可期焉。上曰。好矣。耆曰。責難二字。專指臣道上言也。人臣第一義。無過於陳善閉邪。使吾君爲堯爲舜而已。雖然。下有責難之臣。而上無翕受之君。則嘉言善謨。雖或日誦于前。而必有扞格不入之患。伏願聖上。毋以責難之義。責於群下。而先恢翕受之量焉。上曰。好矣。浩修曰。此云朝不信道。工不信度。此皆由於不能旌別淑慝。修明憲章之致。顧今王章不擧。淑慝不能旌別。將至於朝不信道之境。豈不大可懼乎。伏願深留聖意焉。上曰。好矣。聖圭曰。臣則無可仰達者矣。上命書傳敎曰。大臣備局堂上。引見。賤臣承命出傳。次對入侍。晝講入侍諸臣。以次退出。
정조 8년
甲辰五月二十五日巳時。上御三善齋。禮房承旨入侍時。行左承旨朴祐源。假注書李敬五。記事官金鳳顯李崑秀。以次進伏訖。上命書傳敎曰。侍從堂上堂下違牌坐罷人。竝敍用。仍命退。承史以次退出。
정조 8년
甲辰五月二十五日申時。上御誠正閣。廣州府尹入侍時。右副承旨李文源。廣州府尹金峙默。假注書李敬五。記注官金健修。記事官李崑秀。以次進伏訖。上問職姓名。峙默奏對訖。上曰。保障重地。努力爲之。舊倅今當上來。須卽離發。於邂逅處交龜。好矣。命宣諭。文源讀傳宣諭訖。峙默先退。命書傳敎曰。左副承旨許遞。前望單子入之。仍命退。承史以次退出。
정조 8년
甲辰五月二十五日戌時。上御三善齋。同副承旨入侍時。同副承旨洪仁浩。假注書李敬五。記事官李崑秀尹行任。以次進伏訖。上命書傳敎曰。每有一番除旨。輒增一層風波。是予反害之也。今番前望點下之後。豈不欲勉飭。而趑趄至今。蓋有意耳。大抵此重臣本末。予旣洞悉。曩時傳敎。略已言之。雖使重臣自明。其說無以加此。人之云云。到今不足較辨。見任雖非緊任。許久虛縻。有傷事面。且於次對座目。無非懸病之時。朝筵亦欲提敎而未果。兼工曹判書蔡濟恭。待明朝牌招。申飭行公。以副修撰李鼎運牌招。草記。命書傳敎曰。聞其情勢。似然。且今館直不備。許遞。前望單子入之。又命書榻敎曰。他承旨入侍。仍命退。承史以次退出。
정조 8년
行都承旨李崇祜坐。行左承旨朴祐源坐。右承旨金思穆坐直。左副承旨金宇鎭坐直。右副承旨未差。同副承旨洪仁浩坐。注書沈晉賢仕一員未差。假注書李敬五仕直。事變假注書安邁權仕。
정조 8년
洪仁浩啓曰。合辭方張之時。兩司無詣臺之員。事甚未安。除在外傳旨未下外。呈告人員。竝卽牌招。何如。傳曰。允。
정조 8년
以副修撰李祖承牌不進罷職傳旨。傳于李崇祜曰。只推。更爲牌招。
정조 8년
傳于李崇祜曰。新除授承旨。牌招察任。
정조 8년
以獻納金東淵。正言徐有鍊牌不進罷職傳旨。傳于洪仁浩曰。只推。
정조 8년
傳于洪仁浩曰。溽暑滯囚可悶。時囚。皆令今日內。議處照律。
정조 8년
李崇祜。以弘文館言啓曰。校理柳孟養。副修撰李鼎運。旣有只推之命。竝卽牌招察任。何如。傳曰。允。
정조 8년
以校理柳孟養牌不進罷職傳旨。傳于李崇祜曰。只推。更爲牌招。
정조 8년
李崇祜。以弘文館言啓曰。新除授校理兪漢敬。時在京畿交河地。副校理尹㬦。時在南陽地。經筵入番事緊。請竝斯速乘馹上來事下諭。傳曰。依啓。
정조 8년
金宇鎭。以弘文館言啓曰。新除授副修撰孟至大。時在洪忠道溫陽地。經筵入番事緊。請斯速乘馹上來事下諭。傳曰。依啓。
정조 8년
李崇祜。以禮曹言啓曰。卽接宗廟署所報。則宗廟正殿北階上。北墻二間許。積雨㵕濕之餘。今朝頹圮。聲震殿內云。正殿至近之地。有此墻垣頹圮之患。不可無慰安之擧。慰安祭。不卜日。今二十八日設行。頹圮處。待快晴。擇日修改。何如。傳曰。允。
정조 8년
金宇鎭。以兵曹言啓曰。宮城各門。鎖鑰監掌分授節目。依傳敎。磨鍊以入之意。敢啓。傳曰。知道。
정조 8년
金宇鎭。以訓鍊都監言啓曰。本局哨官林麓。身病甚重。勢難察任。改差。何如。傳曰。允。
정조 8년
金宇鎭。以訓鍊都監言啓曰。本局字內諸處。連爲摘奸。則自玄石里至漢北門外。病人出來者。爲九名。故九幕。結構以給。而十四名差病撤幕。新舊幕合爲三百八十六處之意。敢啓。傳曰。知道。
정조 8년
金宇鎭。以禁衛營言啓曰。本營字內病幕。今日摘奸。則自南伐院至大峴近處。病人八名。又爲出來。故隨其無依者。五幕新造添補。使之奠接。舊幕中十七處。六十一名。差病撤還。新舊幕合爲五百二十一處之意。敢啓。傳曰。知道。
정조 8년
金宇鎭。以御營廳言啓曰。本廳字內病幕。連爲摘奸。則自活人署至永渡橋近處。病人出來。爲二名。故隨其無依者。二幕造給。使之奠接。新舊幕合爲一百九十四處之意。敢啓。傳曰。知道。
정조 8년
義禁府啓目粘。向前印時彦議處云云。自本道旣已罷黜。別無更勘之律。上裁。何如。判付啓。分揀放送爲良如敎。
정조 8년
義禁府啓目粘。向前金相龜議處云云。以此照律何如。判付啓。分揀放送。使之當日還官爲良如敎。
정조 8년
義禁府啓目粘。慶熙宮衛將池日恒。矣莫重闕內蓋瓦。本所吏卒。至有偸竊之擧。常時不能檢束之罪。在所難免。以此照律。罪杖八十收贖。奪告身三等。私罪。奉敎依允。功減一等爲良如敎。
정조 8년
行左承旨朴祐源疏曰。伏以。臣昨於銀臺直中。伏奉敎旨。以臣爲奎章閣直提學者。繼以有牌召之命。華誥朱衣。班聯動色。身在禁中。逃遁無路。悸恐章皇。居然冒膺。而退伏循省。五內失守。益不知措躬之所也。噫。臣之前後兜攬。孰非踰溢。而豈有如新除職名之千不近萬不似也哉。臣本庸愚。最居人下。文質無當。學識全疎。倖竊科第。祗爲祿養。至於分外淸顯。實非臣夢寐所到也。自在簪筆之列。偏蒙我聖上陶甄之澤。根植單弱。而庇覆若父母。醜拙畢露。而涵容如河海。外而方岳之任。內而瀛館之長。揚歷殆遍。寵渥冞隆。際風雲之盛會。依日月之耿光。恩重丘山。報蔑涓埃。每一筵退。自不覺感愧之交極。區區所自勉者。惟在於殫竭心力。蹈赴湯火。以爲一分塵刹之圖。而有除輒膺。未嘗有一番辭巽。至若是職。則上之所以愼簡也。與他職異。下之所以冒據也。亦與他職異。苟非其人而徒忝其位。則負乘之懼。濫竽之譏。猶屬一己。其爲傳四方之笑。貽一世之羞者。非細故也。顧今奎運方啓。文敎丕暢。鳶魚作成之方。菁莪樂育之化。有足以挽回三古之治。賁飾一代之盛。而內閣之設置。尤有別焉。猗。我殿下。追述列聖之志事。參酌唐宋之美規。臨御之初。肇建是閣。而處宿儒於深嚴之地。于以掌綸綍而黼黻乎皇猷。于以整簪紳而矜式乎朝士。講試之考課。而文風有丕變之效。經史之討論。而聖學資顧問之益。設置之聖念。豈亶然哉。噫。身登奎壁之府。手擎雲漢之章。以玉署之淸切。而兼喉司之近密。雖使古之名碩當之。猶且逡巡而不敢居。今若以如臣譾劣。隨群彦後。苟然充數。不少留難。則在臣身固榮矣。其於玷名器而壞廉防何哉。反復揣量。堪承無望。過福之憂。炳然如丹。玆敢瀝盡腔血。仰瀆崇嚴。言出於中。毫非例飾。伏乞聖慈。俯垂憐察。遞臣直提學之任。以重公器。以安私分。不勝幸甚。答曰。省疏具悉。自是當次。卿其勿辭行公。
정조 8년
正言閔慶世疏曰。伏以。臣於昨夕筵退之後。續伏見小報。府啓中。金養淳事。初以無批答書出。再以未承批書出。末乃以停啓書出。臣竊不勝訝惑。卽探其委折。蓋聞政院。以此事。屢度往復于前掌憲臣李集斗處。而集斗所答。初果如彼。末復如此云矣。昨日筵席。憲臣之傳啓也。金養淳事之未及承批。而遽奏他啓之狀。臣旣參見。及其出來臺廳。憲臣手寫避嫌草。送于政院。其所措辭。亦果如是。而今忽謂之停啓。此何事也。金養淳事。臣固未詳其顚末之如何。而臺啓事體。何等嚴重。其停其發。自有格例。夫豈有是非可否。擔閣一邊。顚錯慌亂。矛盾兩截。若是之甚者乎。以口傳啓。以手停啓。事未前聞。語不成說。惜彼憲臣。胡不念及於此耶。罪之可恕者。猶可說也。若有元惡大憝。律在罔赦。而臺臣之一時做錯。又或如是。則將何以處之。壞損臺體。大關後弊。臣謂前掌令李集斗。亟施刊削之典。斷不可已也。答曰。省疏具悉。李集斗事。實關後弊。啓中人白脫無餘。昨筵亦有亟停之敎。但停之不以其道。雖因生疎。不可無罪。依施。
정조 8년
修撰尹序東疏曰。伏以。臣與左副承旨臣金宇鎭爲同姓四寸娚妹。臣之所帶春秋兼銜。揆以法例。自在應避。敢陳短章。仰瀆崇嚴。伏乞聖慈。亟令攸司。照例遞改。以存公格。千萬幸甚。答曰。省疏具悉。疏辭。下該曹稟處。
정조 8년
甲辰五月二十六日未時。上御三善齋。左副承旨入侍時。左副承旨金宇鎭。假注書李敬五。記事官李崑秀尹行任。以次進伏訖。上命書傳敎曰。今見諫章。聞其本事。無非憲臣自下所指揮府吏云。而朝紙頒布。臺諫主張。雖甚妄率。職在該房。難免不飭之失。當該承旨遞差。前掌令李集斗爲先下義禁府推考。又下敎曰。軍士房承旨入侍。右副承旨李文源。承命進伏。上曰。承旨前望單子入之。出榻敎又命書直提學朴祐源。正言閔慶世疏批。仍命退。承史以次退出。
정조 8년
行都承旨李崇祜坐。左承旨金宇鎭坐直。右承旨李時秀未肅拜。左副承旨徐龍輔未肅拜。右副承旨洪仁浩坐直。同副承旨未差。注書沈晉賢仕一員未差。假注書李敬五仕直。事變假注書安邁權仕。
정조 8년
洪仁浩啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。允。
정조 8년
傳于李崇祜曰。禮房承旨。馳詣宗廟。奉審摘奸以來。
정조 8년
傳于李崇祜曰。奉審承旨入侍。
정조 8년
以監察茶時稟。傳于洪仁浩曰。在外及違牌人。竝許遞。今日政差出。
정조 8년
有政。吏批。判書李在簡進。參判沈豐之牌不進。參議未差。行都承旨李崇祜進。以趙鼎鎭爲吏曹參議。尹坊爲大司諫。權以綱李思祚爲掌令。愼師稷爲持平。洪樂恒爲修撰。吳載絅爲中部都事。李天穆爲司僕主簿。李聖圭爲大司憲。李兢淵爲執義。正憲金致瑞。今加崇正。加資事。承傳。
정조 8년
兵批。判書徐有隣進。參判金文淳。參議宋載經。參知柳誼病。右副承旨洪仁浩進。以金聲東爲五衛將。許濈爲都摠都事。白慶周爲訓鍊主簿。權任衡爲蔚山監牧官。副護軍單金瑗。副司直單柳義養黃昇源趙鼎鎭李文源金載瓚沈基泰李頤祥李度謙。副司果申耆李兢淵李鼎運李顯靖。
정조 8년
洪仁浩啓曰。合辭方張之時。無端闕啓。事甚未安。今日政新除授臺諫。竝卽牌招。何如。傳曰。允。
정조 8년
以校理柳孟養。再牌不進罷職傳旨。傳于金宇鎭曰。只推。
정조 8년
承旨前望單子入之。李時秀徐龍輔落點。
정조 8년
以右副承旨金憙牌不進罷職傳旨。傳于李時秀曰。許遞。
정조 8년
洪仁浩。以禮曹言啓曰。永寧殿西門西北角。朴工椽端㵕漏。蓋瓦及莫沙墜落。西門下內墻頹圮等處。修改吉日。以來六月初一日推擇。已爲啓下矣。宗廟正殿北墻頹圮處修改。旣已待快晴擧行。取稟。則永寧殿擇日單子。雖已啓下。一體待晴。令日官。更爲擇日。同時修改之意。敢啓。傳曰。知道。
정조 8년
洪仁浩。以訓鍊都監言啓曰。本局字內諸處。連爲摘奸。則自玄石里至漢北門外。病人出來者爲四名。故四幕結構以給。而一名差病撤幕。新舊幕。合爲三百八十九處之意。敢啓。傳曰。知道。
정조 8년
洪仁浩。以禁衛營言啓曰。本營字內病幕。今日摘奸。則自南伐院至大峴近處。病人十三名。又爲出來。故隨其無依者。三幕新造添補。使之奠接。舊幕中七處。二十五名。差病撤還。新舊幕合爲五百十七處之意。敢啓。傳曰。知道。
정조 8년
洪仁浩。以御營廳言啓曰。本廳字內病幕。連爲摘奸。則自活人署。至永渡橋近處。病人出來。爲三名。故隨其無依者。二幕造給。使之奠接。新舊幕。合爲一百九十六處之意。敢啓。傳曰。知道。
정조 8년
洪仁浩。以備邊司言啓曰。今日發遣郞廳。東西南郊結幕處。摘奸以來。則回告內。以爲訓鍊都監字內。新舊幕合爲三百八十六處。禁衛營字內。新舊幕合爲五百二十一處。御營廳字內。新舊幕合爲一百九十四處。而近日霖雨。間或有㵕漏處。申飭各該營。使之善爲蓋覆。自今日天明後。至午前。姑無病人出來之事。糧資則該廳計日磨鍊。已爲上下。竝姑無頉。故更加惕念擧行之意。各別嚴飭云矣。敢啓。傳曰。知道。
정조 8년
洪仁浩。以漢城府言啓曰。涉疑疾新舊病人中。向差與已差還入。始痛與方痛。死亡及各部兩署出幕之類。今又報來。故列錄書入之意。敢啓。傳曰。知道。
정조 8년
義禁府啓目。珍山前郡守南殷老。矣漕船事目。何等申嚴。而監色輩。私自符同。任自代送。其不善檢飭之罪。在所難免。以此照律。罪杖八十收贖。奪告身三等。私罪啓。奉敎依允爲旀。功減一等爲良如敎。
정조 8년
義禁府啓目。咸平前縣監姜兪鉉商等矣。姜段。還穀事體。何等嚴重。而吏奴所逋。旣不能懲捧。虛錄磨勘之數。至於一千六百餘石之多。事極可駭。兪鉉商段。遭故遞歸。當年還上。致不磨勘是如爲白乎乃。流逋虛勘。掩置不報。罪難容貸。竝只以此照律罪。姜段。以虛錄罪。告身盡行追奪。徒三年定配。又五年禁錮。兪鉉商段。以虛錄掩置罪。告身盡行追奪。而徒三年定配。以喪前所犯。收贖。竝只私罪啓。奉敎依允爲旀。竝功減一等爲良如敎。
정조 8년
義禁府啓目。都摠府發巡郞廳金百彬矣。莫重闕門。至有無前之擧。而身爲發巡郞廳。初更之事。夜分後始乃登聞。事涉稽忽。以此照律。罪笞五十收贖。解見任別敍。私罪啓。奉敎依允爲旀。功減一等爲良如敎。
정조 8년
義禁府啓目。部將李偃矣。小東門鑰。雖非所掌。軍堡軍士。不善檢飭。至有無前之擧。罪難容貸。以此照律。罪杖八十收贖。奪告身三等。私罪啓。奉敎依允爲旀。功減一等爲良如敎。
정조 8년
執義李兢淵。應敎李魯春。副校理曺允大。正言閔慶世。修撰尹序東。副修撰李祖承啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 8년
執義李兢淵。正言閔慶世啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 8년
執義李兢淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請求禮縣移配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請李義直亟令王府。設鞫得情。快正典刑。請南海縣移配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。新除授掌令李思祚。時在京畿通津地。請斯速乘馹上來事下諭。答府曰。不允。第四件事第五件事第九件事。亟停勿煩。下諭事。依啓。
정조 8년
正言閔慶世啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事第五件事第十五件事。亟停勿煩。
정조 8년
行副司直吳載淳疏曰。伏以。臣至愚極陋。百無肖似。特一庸蠢人耳。謬蒙我殿下拔擢之恩。前後踐歷。踰溢涯分。居常兢縮。以榮爲懼。不意今者。伏奉有旨於廣州任所。以臣爲奎章閣直提學。仍命乘馹上來。臣惝怳震悸。不知所以措躬也。竊伏念我聖上設置本閣。掄揀諸僚。蓋所以追擧舊制。俾贊新化。典列聖謨訓之藏。掌絲綸撰次之役。以至備顧問而試製講。其官銜之淸華。責任之重大。在朝廷遴選之職。無與爲比。前而除拜者。罔非當世之儁彦。後而儲望者。亦皆一時之英才。而今以如臣愚魯濫介其間。則是瓦礫間於珪璋之列。燕雀廁於鵷鸞之班。臣之猥竊恩寵。福過招眚。姑舍勿論。而其爲玷聖簡辱朝廷。當如何哉。且念臣。幼孤失學。才性素鈍。雖尋常述作。閱日構思。屢易草藁。猶未成篇。而至於經傳旨義。全未致工。章句訓詁之間。多不通曉。似此本末。非獨臣自知之。親戚儕友。無不知之。臣何敢一毫矯飾。以自陷於欺罔之科乎。顧臣之蔑學無文旣如是。職任之至重且要又如彼。而臣若徒懷戀榮之心。不思量己之義。揚揚逐隊。目處以閣臣。則無異於執針鋩之斧。而斲千尋之木。其必僨壞不勝任。不待智者而決。此臣之所大懼也。天牌之下。不敢違傲。冒昧承膺。而因仍蹲據。其勢末由。玆敢略暴肝膈之忱。仰瀆崇嚴之聽。伏乞天地父母。特垂鑑察。亟命刊正臣新除之職。以重名器。以安賤分。千萬幸甚。答曰。省疏具悉。非直循次。卿其勿辭行公。
정조 8년
甲辰五月二十七日辰時。上御誠正閣。都承旨入侍時。行都承旨李崇祜。記事官沈晉賢。記事官李崑秀尹行任。以次進伏訖。上曰。李在學。何當入來云耶。崇祜曰。七月旬間。或可復命云矣。上曰。藥房提調。今日仕進耶。崇祜曰。仕進矣。王大妃殿進御六和湯。旣已停止。當出榻敎乎。上曰。然矣。仍命書榻敎曰。王大妃殿進御加減六和湯。停止。一錢五分重人蔘粟米飮。依前方。自今日一貼式煎入。上曰。左副承旨入侍。出榻敎賤臣承命出。與左副承旨金宇鎭偕入。命書傳敎曰。政官。牌招開政。又命書傳敎曰。本廳所謂勅書。聞因飭敎。昨已出給云。而來頭不但更有定軸一事。渠亦當不肅謝。又令督飭。反乖甄用之意。淸選則文武無異。分館或被圈後遭彈者。例有區處之擧。此例正合引用。亦爲終始拯拔之道。宣傳官白慶周。令該曹。今日政。出六區處。如無窠。訓鍊主簿。加設擬入。待窠出陞實事。分付。上曰。右承旨入侍。出榻敎上曰。玉堂李魯春如入來。使之入待。賤臣承命出傳。與右承旨金思穆。副應敎李魯春。偕入。上曰。弘文館志。當於閣志印出後。繼爲印出。數日入直校正。割付序文。則使曾經文衡人製入。可也。魯春先退。上命書榻敎曰。新除授承旨。牌招察任。又命書一直提學吳載純疏批訖。命退。諸臣以次退出。
정조 8년
甲辰五月二十七日巳時。上御三善齋。奉審承旨入侍時。行左承旨朴祐源。假注書李敬五。記事官李崑秀尹行任。以次進伏訖。上曰。奉審無頉乎。祐源曰。臣承命馳詣永寧殿。奉審殿內無頉。奉審祭物祭器祭井。俱極精潔。摘奸諸執事進排官。亦皆無頉。故敢達矣。上命書傳敎曰。左承旨右承旨許遞。前望單子入之。仍命退。承史以次退出。
정조 8년
甲辰五月二十七日戌時。上御三善齋。坐直承旨入侍時。左副承旨金宇鎭。假注書李敬五。記事官李崑秀尹行任。以次進伏訖。上曰。今日暑熱。今夏初見矣。宇鎭曰。然矣。上曰。今見畿伯疏。李㻋誠誤矣。其在營邑體統。不可不更爲處分矣。朴光晦事。亦不成說。宋載經。聞是道先生云。守令之於舊伯。邑民之於主倅。孰輕孰重乎。宇鎭曰。城化之分。較重矣。上曰。同副承旨入侍。出榻敎同副承旨洪仁浩。承命進伏。上命書傳敎曰。新除授承旨。待開門牌招察任。仍命退。承史以次退出。
정조 8년
行都承旨沈豐之坐。左承旨李時秀坐直。右承旨金魯淳未肅拜。左副承旨徐龍輔坐直。右副承旨洪仁浩坐。同副承旨未差。注書沈晉賢仕一員未差。假注書李敬五仕直。事變假注書安邁權仕。
정조 8년
洪仁浩。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
洪仁浩啓曰。合辭方張之時。兩司無詣臺之員。事甚未安。除在外傳旨未下外。未肅拜呈告人員。竝卽牌招。何如。傳曰。允。
정조 8년
傳于洪仁浩曰。下直守令留待。上京守令。明日入侍。
정조 8년
傳于李時秀曰。都承旨許遞。
정조 8년
承旨前望單子入之。沈豐之金魯淳落點。
정조 8년
傳于李時秀曰。新除授承旨。牌招察任。
정조 8년
以右承旨金魯淳牌不進罷職傳旨。傳于李時秀曰。只推。
정조 8년
以原春監司狀啓。六月令宗廟薦新生銀口魚。限內不得封進。惶恐待罪事。傳于徐龍輔曰。勿待罪事。回諭。
정조 8년
李時秀。以弘文館言啓曰。校理柳孟養。旣有只推之命。與新除授修撰洪樂恒。一體牌招察任。何如。傳曰。允。